**PREDLOG**

**ZAKON**

**O IZMJENAMA I DOPUNAMA ZAKONA O ZAŠTITI KONKURENCIJE**

**Član 1**

U Zakonu o konkurenciji („Službeni list CG“, br. 44/12, 13/18, 145/21), u članu 5 stav 1 poslije riječi „u značajnoj mjeri“ dodaju se riječi „, stvarno ili pravno,“.

**Član 2**

Ispred člana 12 briše se naziv “Pojedinačna izuzeća".

Član 12 mijenja se i glasi:

„U slučaju pokretanja ispitnog postupka utvrđivanja sporazuma u smislu člana 8 ovog zakona, teret dokazivanja ispunjenosti uslova iz člana 9 ovog zakona je na učesniku u sporazumu“.

**Član 3**

U članu 15 stav 2 poslije riječi „smatra se“ dodaje se riječ „naročito“.

**Član 4**

U članu 16 stav 1 tačka 1) riječi „na relevatnom tržištu“ brišu se.

**Član 5**

U članu 17 stav 1 tačka 1) poslije riječi „banka“ riječi „ili druga finansijska institucija“, zamjenjuju se riječima „, druga finansijka institucija ili investicioni fond“.

U članu 17 stav stav 1 tačka 3) poslije riječi „cilj“ dodaju se riječi „ili posljedicu“.

**Član 6**

U članu 19 stav 2 tačka 7) briše se.

Tačka 10 briše se.

Poslije tačke 19) dodaje se nova tačka koja glasi:

„19a) izriče novčanu kaznu kao upravnu mjeru i periodične novčane kazne za povrede ovog zakona;“

tačka 20) mijenja se i glasi :

“podnosi zahtjev za pokretanje prekršajnog postupka nadležnom sudu i/ili izdaje prekršajne naloge za prekršaje propisane zakonom kojim se uređuje kontrola državne pomoći;”

Poslije stava 2 dodaje se novi stav koji glasi:

“Agencija prati i analizira uslove na tržištu u obimu potrebnom za razvoj efikasne konkurencije, sprovodi postupke i donosi odluke u skladu sa ovim zakonom i daje mišljenja Skupštini i Vladi o opštim pitanjima iz svoje nadležnosti.“

Dosadašnji st. 3,4 i 5 postaju st. 4,5 i 6.

**Član 7**

U članu 20 stav 1 poslije riječi: „Vladi i“ dodaje se riječ „Skupštini“.

**Član 8**

Član 20b mijenja se i glasi:

„Savjet ima predsjednika i dva člana.

Predsjednik i članovi Savjeta biraju se na period od četiri godine i mogu biti ponovo imenovani.

Predsjednik i članovi Savjeta svoje funkcije u Agenciji obavljaju profesionalno.

Predsjednik i članovi Savjeta ne mogu obavljati poslaničke i druge javne funkcije niti obavljati druge stručne poslove.

Za svoj rad Savjet odgovara Skupštini.”

**Član 9**

Član 20c mijenja se i glasi:

“Članove i predsjednika Savjeta imenuje Skupština, vodeći računa o rodnoj ravnopravnosti.

Predlog za imenovanje članova Savjeta Skupštini podnosi Vlada Crne Gore (u daljem tekstu: Vlada), nakon sprovedenog postupka po javnom pozivu za imenovanje članova Savjeta (u daljem tekstu: javni poziv).

Mandat članova Savjeta traje četiri godina.

Za predsjednika i člana Savjeta može biti imenovano lice koje je crnogorski državljanin sa prebivalištem u Crnoj Gori koji, pored opštih, ispunjava i sljedeće posebne uslove:

1) posjeduje kvalifikaciju visokog obrazovanja obima 240 kredita (CSPK), odnosno završen studijski program u četvorogodišnjem trajanju iz oblasti prava ili ekonomije;

2) uživa lični i profesionalni ugled za posao koji će obavljati.

3) ima najmanje pet godina iskustva na poslovima iz oblasti prava ili ekonomije;”

**Član 10**

Član 20d mijenja se i glasi:

“Za člana Savjeta ne može biti izabrano lice koje je u posljednjih pet godina obavljalo ili obavlja funkcije:

1) poslanika ili odbornika;

2) člana Vlade;

3) u političkom subjektu (predsjednik partije, član predsjedništva, njihovi zamjenici, član izvršnog i glavnog odbora i drugi funkcioner u političkoj partiji u skladu sa statutom partije);

4) u koaliciji, u smislu zakona kojim se uređuje finansiranje političkih subjekata i izbornih kampanja.

Za člana Savjeta ne može biti birano lice koje je pravosnažno osuđeno za krivična djela iz oblasti korupcije. ”

**Član 11**

Član 20e mijenja se i glasi:

“Predsjedniku ili članu Savjeta mandat prestaje istekom vremena na koje je imenovan ili razrješenjem

Skupština će razriješiti predsjednika ili člana Savjeta prije isteka mandata, ako:

1) podnese zahtjev za razrješenje;

2) je pravosnažno osuđen za krivično djelo na kaznu zatvora u trajanju dužem od šest mjeseci, u periodu dok traju pravne posljedice osude ili ako je osuđen za krivično djelo koje ga čini nedostojnim za vršenje funkcije;

3) ne izvršava ili nesavjesno, neblagovremeno ili nemarno obavlja svoju dužnost;

4) svojim ponašanjem i radom dovede u pitanje nezavisnost i ugled Agencije;

5) je pravosnažnom odlukom lišen poslovne sposobnosti;

6) se stekne jedan od uslova iz člana 20d ovog zakona;

7) utvrdi da je prilikom podnošenja prijave na javni konkurs za imenovanje predsjednika ili člana Savjeta dao netačne podatke ili je propustio da pruži podatke o okolnostima bitnim za imenovanje.

Predsjednik ili član Savjeta zahtjev za razrješenje podnosi Skupštini.

Predsjednik ili član Savjeta dužan je da o podnošenju zahtjeva za razrješenje obavijesti Savjet, u roku od osam dana od dana podnošenja zahtjeva.

Razlozi za razrješenje predsjednika i članova Savjeta posebno se obrazlažu.

Odluka o razrješenju objavljuje se u "Službenom listu Crne Gore".

**Član 12**

U članu 20f stav 1 tačka 1) poslije riječi „ statut“ dodaje se riječ „Agencije“.

U tačka 9 riječi “podnosi Vladi” zamjenjuje se riječima “dostavlja Skupštini”

**Član 13**

Poslije člana 20f dodaje se novi član 20g koji glasi:

Javni poziv za imenovanje članove Savjeta i Komisija

“Javni poziv objavljuje posebna komisija (u daljem tekstu: Komisija), koju obrazuje Vlada.

Komisija objavljuje javni poziv najkasnije 180 dana prije isteka mandata članu Savjeta, odnosno neposredno po razrješenju člana Savjeta.

Javni poziv objavljuje se u najmanje jednom štampanom mediju koji se distribuira na teritoriji Crne Gore i naročito sadrži uslove i kriterijume za izbor kandidata za članove Savjeta, kao i spisak potrebne dokumentacije.

Uz dokumentaciju iz stava 3 ovog člana, kandidat obavezno dostavlja i pisanu izjavu o nepostojanju sukoba interesa u smislu člana 20d ovog zakona, odnosno izjavu kojom se, u slučaju imenovanja za predsjednika ili člana Savjeta, obavezuje da će, u roku od 30 dana od dana imenovanja, otkloniti razloge eventualnog sukoba interesa.

Komisiju čine:

1) jedan predstavnik organa državne uprave nadležnog za poslove ekonomije;

2) jedan predstavnik organa državne uprave nadležnog za poslovefinansija, i

3) jedan predstavnik akademske zajednice.

Komisija provjerava da li kandidati za članove Savjeta ispunjavaju uslove za imenovanje, obavlja intervju sa kandidatima koji te uslove ispunjavaju i dostavlja Vladi rang listu kandidata za imenovanje za članove Savjeta, na kojoj treba jasno da naznači koji kandidati ispunjavaju uslove da budu imenovani za predsjednika Savjeta.

U slučaju kad svi prijavljeni kandidati za članove Savjeta ispunjavaju uslove propisane ovim zaknom, prilikom utvrđivanja rang liste kandidata koji ispunjavaju uslove za imenovanje za članove Savjeta, Komisija posebno uzima u obzir sljedeće kriterijume:

1) dužinu i vrstu radnog iskustva;

2) posebne specijalizacije iz oblasti konkurencije;

Komisija je dužna da u roku od 60 dana od dana isteka javnog poziva dostavi Vladi obrazloženi predlog rang liste kandidata za predsjednika i članove Savjeta Agencije.

Vlada u roku od 30 dana od dana prijema predloga iz stava 4 ovog člana dostavlja Skupštini predlog za imenovanje predsjednika i članova Savjeta, sa rang listom.”

**Član 14**

Član 21 mijenja se i glasi:

„Direktor Agencije

„Agencijom rukovodi direktor Agencije.

Direktor Agencije za svoj rad odgovara Savjetu.

Direktor Agencije ima zamjenika.

Direktora Agencije i zamjenika direktora Agencije imenuje Savjet, na period od pet godina, na osnovu javnog konkursa i mogu biti ponovo imenovani.

Savjet je dužan da raspiše javni konkurs najmanje 90 dana prije isteka mandata direktora, odnosno neposredno po razrješenju.”

**Član 15**

U članu 22 stav 1 tačka 9) mijenja se i glasi:

“podnosi zahtjev za pokretanje prekršajnog postupka nadležnom sudu i/ili izdaje prekršajne naloge za prekršaje propisane zakonom kojim se uređuje kontrola državne pomoći;”

**Član 16**

U članu 23 dodaje se novi stav 1 koji glasi:”

“Direktoru mandat prestaje istekom vremena na koje je imenovan ili razrješenjem”

Dosadašnji st. 1 postaje st. 2

Poslije stava 2 dodaje se novi stav koji glasi:

„Razlozi za razrješenje direktora posebno se obrazlažu.”

**Član 17**

Član 23a mijenja se i glasi:

“Na prava i obaveze predsjednika, članova savjeta, direktora, zamjenika direktora i drugih zaposlenih u Agenciji primjenjuju se opšti propisi o radu.

Na zarade zaposlenih u Agenciji primjenjuje se zakon kojim se uređuju zarade zaposlenih u javnom sektoru.

Zaposleni u Agenciji, osim predsjednika, članova savjeta, direktora i zamjenika direktora imaju mjesečni dodatak na zaradu u iznosu od 30%.

Predsjednik Savjeta i direktor Agencije imaju pravo na zaradu u visini koja je određena za Zaštitnika imovinsko/pravnih interesa Crne Gore, članovi savjeta i zamjenik direktora u visini zamjenika zastitnika imovinsko/pravnih interesa.

Predsjednik, Savjeta, clanovi Savjeta, direktor i zamjenik direktora Agencije kojima je prestao mandat u smislu odredaba ovog zakona ako su saglasni mogu se rasporediti u Agenciji na radno mjesto koje odgovara njihovom nivou kvalifikacije obrazovanja i sposobnostima.

Rješenje o raspoređivanju u slučaju iz stava 5 ovog člana donosi direktor Agencije, a kada je mandat prestao direktoru ili zamjeniku direktora Agencije rješenje o raspoređivanju donosi Savjet.

Ukoliko Predsjednik, Savjeta, članovi Savjeta, direktor i zamjenik direktora Agencije kojima je prestao mandat u smislu odredaba ovog zakona ne budu raspoređena u skladu sa st. 5 i 6 ovog člana, u roku od jedne godine od dana prestanka mandata, za to vrijeme imaju pravo da nakon prestanka mandata jednu godinu primaju naknadu u visini zarade koju su primali u posljednjem mjesecu prije prestanka funkcije, uz odgovarajuće usklađivanje.

Naknada iz stava 1 ovog člana ostvaruje se na lični zahtjev, koji se podnosi najkasnije 30 dana od dana prestanka vršenja funkcije.

Prava iz stava 1 ovog člana prestaje prije utvrđenog roka, ako lice koje je vršilo funkciju predsjednika Savjeta ili direktora Agencije:

1) zasnuje radni odnos;

2) bude izabrano, imenovano ili postavljeno na funkciju na osnovu koje ostvaruje zaradu;

3) ostvari pravo na penziju.

Rješenje o ostvarivanju prava iz stava 1 ovog člana donosi Savjet Agencije.”

**Član 18**

U članu 25 stav 2 mijenja se i glasi:

“Plan rada sa finansijskim planom Agencije za narednu godinu usvaja Skupština.”

Poslije stava 6 dodaje se novi stav koji glasi:

“Izvještaj o radu sa finansijskim izvještajem razmatra i usvaja Skupština.”

**Član 19**

U članu 25a u st. 2 i 4 poslije riječi „Vladi” dodaju se riječi „ i Skupštini“.

**Član 20**

U članu 25b poslije riječi: „ zakonom “ dodaju se riječi „ i Zakonom o tajnosti podataka“.

**Član 21**

Član 25b mijenja se i glasi :

„Tajnost podataka i zaštita povjerljivih informacija

25b

Predsjednik Savjeta, član Savjeta, direktor Agencije, zamjenik direktora Agencije i zaposleni u Agenciji dužni su da, u skladu sa propisima kojima se uređuje tajnost podataka, čuvaju kao tajnu sve informacije koje saznaju prilikom vršenja poslova i zadataka u skladu sa ovim zakonom.

Zaposleni u Agencije, lica imenovana u organe Agencije i lica koja sa Agencijom sarađuju u obavljanju poslova iz ovog zakona i dolaze u kontakt sa povjerljivim podacima, dužna su da postupaju sa tim podacima kao sa kao povjerljivim, u skladu sa propisima kojima se uređuje zaštita takvih informacija.

Obaveza zaštite povjerljivih podataka važi i nakon prestanka radnog ili drugog odnosa na osnovu kojeg lice sarađuje sa Agencijom u obavljanju poslova iz ovog zakona.

U skladu sa definicijom pojma „obrada ličnih podataka“ u aktu kojim se uređuje zaštita ličnih podataka, lica iz stava (1) ovog člana mogu obrađivati lične podatke i zbirke ličnih podataka koji su neophodni za sprovođenje poslova iz ovog zakona.

Podaci dobijeni u skladu sa ovim zakonom mogu se koristiti samo u svrhe predviđene ovim zakonom.“

**Član 22**

U članu 27 stav 1 tačka 1) poslije riječi „koncentracije“ riječi „ili zahtjeva za pojedinačno izuzeće sporazuma od zabrane“ brišu se.

**Član 23**

U ćlanu 35, poslije rijeci „iz stava 1 ovog člana“ dodaju se riječi „u pisanoj formi“

**Član 24**

Poslije člana 37 dodaje se dva nova člana koji glase:

„Otkrivanje informacija

Član 37a

„Agencija može informacije koje posjeduje davati organima uprave, drugim državnim organima i nosiocima javnih ovlašćenja na osnovu obrazloženog pisanog zahtjeva rukovodioca tih organa ili njegovog/njenog ovlašćenog lica, sa jasnom naznakom svrhe zahtjeva za izvršenje zakonske odgovornosti

Agencija, takođe, dostavlja podatke Evropskoj komisiji u skladu sa postupcima međunarodnih ugovora između Crne Gore i Evropske unije i njenih država članica, kao i nadležnim organima stranih država kada je to određeno međunarodnim ugovorima koji obavezuju Crnu Goru.

Agencija nadležnim organima dostavlja podatke potrebne za sprovođenje ovog zakona.

Izuzetno od odredbi zakona kojima se uređuje pristup informacijama od javnog značaja, Agencija će licu koje traži pristup informacijama od javnog značaja odbiti pristup informacijama koje se odnose na tajnost izvora i informacijama koje predstavljaju poslovnu tajnu privrednih subjekata.“

Saradnja sa Agencijom

Član 37b

Za obavljanje poslova iz nadležnosti Agencije, organi državne uprave, organi lokalne uprave, nosioci javnih ovlašćenja i druga lica i organizacije kojima su dostupne informacije potrebne za odlučivanje dužni su da Agenciji, na njen zahtjev, bez naknade daju potrebne informacije.“

**Član 25**

U članu 39 poslije stava 1 dodaje se novi stav koji glasi:

„Zahtjev iz stava 1 ovog člana sadrži pravni osnov i svrhu zahtjeva, podatke i dokumentaciju koji su potrebni i rok u kome se podaci i dokumentacija moraju dostaviti, kao i obavještenje o kaznama predviđenih članom 60 stav 1 tačka 1 ovog zakona.“

**Član 26**

U članu 40 poslije stava 3 dodaje se novi stav koji glasi:

„Zahtjevi iz st. 2 i 3 ovog člana sadrže pravni osnov i svrhu zahtjeva, podatke i dokumentaciju koji su potrebni i rok u kome se podaci i dokumentacija moraju dostaviti, kao i obavještenje o kaznama predviđenih članom 60 stav 1 tačka 1 ovog zakona.“

**Član 27**

U članu 42 stav 2 riječ „će“ zamjenjuje se riječju „može“.

Poslije stava 2 dodaje se novi stav koji glasi:

„Kada Agencija utvrdi da nema zakonskih pretpostavki za dalje vođenje ispitnog postupka utvrđivanja sporazuma u smislu člana 8 ovog zakona ili kada utvrdi da sporazum ispunjava uslove iz člana 9 ovog zakona, rješenjem će obustaviti ispitni postupak.“

**Član 28**

U članu 43 poslije stava 1 dodaje se novi stav koji glasi:

„Kada Agencija utvrdi da nema zakonskih pretpostavki za dalje vođenje ispitnog postupka utvrđivanja zloupotrebe dominantnog položaja u smislu člana 15 ovog zakona, rješenjem će obustaviti ispitni postupak.“

**Član 29**

Čl. 47 do 49 brišu se.

**Član 30**

U članu 52 stav 2 poslije riječi „podnosi se“ riječi „u roku od 15 dana od dana“ zamjenjuje se riječju „nakon“.

**Član 31**

U članu 54 stav 2 poslije tačke 4 dodaje se nova tačka koja glasi:

„4a) njihov pristup nabavci ili tržištima“.

**Član 32**

U članu 58 stav 1 poslije riječi „57 stav 3 ovog zakona“ dodaju se riječi „ili suprotno rješenju iz člana 56 stav 1 tačka 5 ovog zakona ili drugim rješenjem“.

2 tačka 2) poslije riječi „koji su doveli do zabranjene koncentracije“ dodaju se riječi „kako bi se ponovo uspostavili stanje prije sprovođenja predmetne koncentracije“.

**Član 33**

U članu 60 stav 1 poslije riječi „Agencija će učesnika na tržištu koji nije ispunio obaveze“ riječi „naložene rješenje“ brišu se.

U članu 60 stav 1 poslije riječi „neispunjenja“ riječ „naložene“ briše se.

**Član 34**

VII. KAZNENE ODREDBE brišu se

**Član 35**

Poslije člana 66 dodaju se novi članovi koji glase:

„**Upravne mjere novčane kazne**

**Član 67**

Ako Agencija utvrdi povredu konkurencije, istim rješenjem odrediće upravnu mjeru novčane kazne za povredu kokurencije.

Prilikom određivanja visine iznosa koji se plaća na osnovu novčane kazne za povredu kokurencije, odnosno periodične novčane kazne, uzmaju se u obzir težina, posljedice i trajanje utvrđene povrede konkurencije.

Rok za plaćanje iznosa upravne mjere novčane kazne određuje se istim rješenjem kojim je određena ta upravna mjera i počinje da teče od dana pravosnažnosti istog rješenja.

Rok iz stava 3 ovog člana ne može biti kraći od tri mjeseca, niti duži od godinu dana od dana pravosnažnosti rješenja.

Sredstva naplaćena od upravnih mjera novćane kazne i periodičnih novčanih kazni koje Agencija odredi, prihod su budžeta države.

Za novčane kazne i druge upravne mjere određene protiv oblika udruženja učesnika na tržištu solidarno odgovaraju svi učesnici udruženja koji mogu zajednički, odnosno pojedinačno da plate obavezu, u slučaju da udruženje nije u mogućnosti da izvrši plaćanja ili ne posjeduje svoja sopstvena sredstva.

Ako stranka ne plati novčani iznos određene upravne mjere u ostavljenom roku iz rješenja, prinudnu naplatu sprovodi nadležni poreski organ po pravilima prinudne naplate poreza.

Bliže kriterijume za određivanje visine iznosa koji se plaća na osnovu upravne mjere novčane kazne i periodične novčane kazne, način i rokove plaćanja i bliže propisuje uslove određivanja novčanih kazni i mjera iz stav 1 ovog člana, propisuje Vlada.

**Upravne mjere novčane kazne za povrede konkurencije i druge povrede ovog zakona**

**Član 68**

Agencija će odrediti upravnu mjeru novčane kazne u visini do 10% ukupnog godišnjeg prihoda u finansijskoj godini koja je prethodila godini kada je povreda konkurencije, odnosno druga povreda ovog zakona učinjena, odrediti učesniku na tržištu ako:

1) dogovara zaključenje, zaključi ili izvrši zabranjeni sporazum u smislu člana 8 ovog zakona;

2) izvrši radnju zloupotrebe dominantnog položaja u smislu člana 15 ovog zakona;

3) sprovede zabranjenu koncentraciju (član 18);

4) ne prekine sprovođenje koncentracije do donošenja rješenja Agencije kojim se namjeravana koncentracija odobrava (član 56 stav 2);

5) ne pridržava se u cjelosti ili djelimično rješenjem utvrđenih mjera, uslova i rokova (čl. 57, 58 i 59).

**Zastarjelost**

**Član 69**

Postupak utvrđivanja povrede ovog zakona i određivanje upravne mjere novčane kazne zbog učinjene povrede konkurencije, odnosno druge povrede ovog zakona ne može biti pokrenut kada protekne rok od 5 godina od dana kada je učinjena povreda.

U slučaju kontinuirane ili ponavljane povrede konkurencije, odnosno druge povrede ovog zakona, rok zastare iz stava 1 ovog člana računa se od dana kad je prestala povreda.

Zastara iz stava 1 ovoga člana prekida se svakom radnjom Agencije, preduzetom radi utvrđivanja povrede konkurencije, odnosno druge povrede ovog zakona i određivanje upravne mjere novčane kazne zbog te povrede.

Kad se postupak za koji je nadležna Agencija vodi protiv više učesnika na tržištu, prekid zastare nastupa danom kada je bilo kojem od učesnika na tržištu koji ima status stranke u postupku dostavljen bilo koji akt Agencije.

Poslije svakog prekida, zastara počinje ponovno teći, ali se postupak ni u kojem slučaju ne može voditi protekom dvostrukog vremena određenog stavom 1 ovoga člana.

**Zastara određivanja upravne mjere novčane kazne**

**Član 70**

Upravne mjere novčane kazne određene zbog povrede konkurencije, odnosno druge povrede ovog zakona ne mogu se izvršiti ako od dana pravosnažnosti rješenja Agencije i/ili pravosnažnosti odluke nadležnog suda protekne rok od 5 godina.

Zastara počinje teći od dana kad je učesnik na tržištu uredno primio pravosnažnu odluku suda, ili od dana pravosnažnosti rješenja Agencije ako stranka nije podnijela tužbu protiv tog rješenja.

Zastara iz stava 1 ovoga člana prekida se svakom radnjom nadležnog poreskog organa preduzetom radi izvršenja upravne mjere novčane kazne.

Poslije svakog prekida, zastara počinje ponovo teći, ali postupak izvršenja upravne mjere novčane kazne ne može se voditi protekom dvostrukog vremena određenog stavom 1 ovoga člana.

Izuzetno, u slučajevima kad Agencija odobri plaćanje upravne mjere novčane kazne u ratama, zastara počinje teći od dana kada učesnik na tržištu nije platio dospjelu obavezu.

**Oslobađanje i smanjenje upravne mjere novčane kazne**

**Član 70a**

Agencija može osloboditi od plaćanja upravne mjere novčane kazne onog učesnika horizontalnog sporazuma koji prvi obavijesti Agenciju o horizontalnom sporazumu i dostavi joj podatke, činjenice i dokaze koji Agenciji omogućuju pokretanje ispitnog postupka u vezi sa horizontalnim sporazumom, pod uslovom da Agencija u vrijeme obavještavanja nije raspolagala dovoljnim dokazima za pokretanje ispitnog postupka, pod uslovom da Agencija još ne raspolaže dostatnim dokazima kojima bi se ta povreda mogla utvrditi i da nijedan drugi učesnih u horizontalnom sporazumu nije prethodno ispunio uslove za odobrenje oslobođenja od upravne mjere novčane kazne u vezi s tim horizontalnim sporazumom.

Ukoliko više učesnika u horizontalnom sporazumu postupi u skladu sa stavom 1 ovog člana, Agencija će odobriti:

1) smanjenje upravne mjere novčane kazne u iznosu od 30% do 50% učesniku u horizontalnom sporazumu koji ispunjava sve uslove navedene u prethodnom stavu 1.

2) smanjenje upravne mjere novčane kazne u iznosu od 20% do 30% biće odobreno učesniku u horizontalnom sporazumu koji ispunjava sve uslove navedene u stavu (2) ovog člana i koji je drugi u pružanju dokaza navedenih u prvoj alineji stava (2) ovog člana.

3) smanjenje upravne mjere novčane kazne u iznosu do 20% ostalim učesnicima u horizontalnom sporazumu koji ispunjavaju sve uslove navedene u stavu (2) ovog člana i koji podnose dokaze navedene u prvoj alineji stava (2) ovog člana.

Kazna izražena rasponom ne smije biti smanjena ispod minimalnog iznosa propisanog ovim zakonom.

Bliže kriterijume za oslobođenje ili smanjenje upravne mjere novčane kazne, bliže propisuje Vlada putem uredbi.“

**Član 36**

Postupci započeti do stupanja na snagu ovog zakona okončaće se po zakonu po kojem su započeti.

**Član 37**

Statut Agencije će se uskladiti sa ovim zakonom u roku od dva mjeseci od stupanja na snagu ovog zakona.

Agencija će uskladiti opšta akta u roku od tri mjeseci od stupanja na snagu ovog zakona.

**Član 38**

Predsjednik, članovi Savjeta, direktor i zamjenik direktora izabrani po odredbama Zakona o zaštiti konkurencije( Sl list...) nastavljaju da obavljaju funkciju, do isteka mandata na koje su imenovani.

**Član 39**

Podzakonski akti za sprovođenje ovog zakona donijeće se u roku od devet mjeseci od dana stupanja na snagu ovog zakona.

**Član 40**

Ovaj zakon stupa na snagu osmog dana od dana objavljivanja u „Službenom listu Crne Gore“ , a primjenjuje se u roku od godinu dana od dana stupanja na snagu.